পুলিশ কমিশনারের পদ থেকে সরানো হল সৌমেন মিত্রকে। সন্ধ্যায় লালবাজারে গিয়ে দায়িত্ব নিলেন রাজীব কুমার। ঘটনাচক্রে, তার কিছুক্ষণের মধ্যেই তৃণমূলের গোষ্ঠীদ্বন্দ্বে শোভাবাজারের অবিনাশ কবিরাজ স্ট্রিটে ইটের ঘায়ে মাথা ফাটল দুই পুলিশকর্মীর।
শনিবারই সৌমেন মিত্রকে পুলিশ কমিশনারের পদ থেকে সরিয়ে দেওয়ার বিজ্ঞপ্তি জারি হলে সন্ধ্যা ৭টা নাগাদ লালবাজারে যান রাজীব। আর রাত সাড়ে ৮টা নাগাদ তৃণমূল বিধায়ক সাধন পাণ্ডে এবং শশী পাঁজার গোষ্ঠীলড়াইয়ে উত্তেজনা তৈরি হয় অবিনাশ কবিরাজ স্ট্রিটে। দু’পক্ষকে বাধা দিতে গেলে আক্রান্ত হয় পুলিশ। উত্তেজিত জনতার ছোড়া ইট, কাচের বোতলে মাথা ফাটে দুই পুলিশকর্মীর। আহত হয়েছেন আরও কয়েকজন পুলিশকর্মী। অভিযোগ, সাধনের ‘ঘনিষ্ঠ’ ১৮ নম্বর ওয়ার্ডের কাউন্সিলর সুনন্দা সরকারের লোকজন শশীর অনুগামীদের উপরে হামলা চালায়। রাস্তার আলো নিভিয়ে ইট, কাচের বোতল ছোড়া হয় বলে অভিযোগ। যদিও তা মানতে চাননি সুনন্দা। খবর পেয়ে পুলিশ ঘটনাস্থলে পৌঁছলে তাদের সঙ্গে জনতার খণ্ডযুদ্ধ শুরু হয়ে যায়। পরিস্থিতি নিয়ন্ত্রণে আনতে লাঠিচার্জ করে পুলিশ। নামানো হয় র‌্যাফও। রাত পর্যন্ত এলাকায় পুলিশের           টহলদারি রয়েছে। 
শোভাবাজারে যখন এই ছবি তখন শুক্রবারের পরে শনিবারও উত্তপ্ত বেলেঘাটা। শাসকদলের তাণ্ডবের ছবি যাতে সংবাদমাধ্যমে প্রকাশিত না হয়, সেজন্য পুরো এলাকা জুড়ে চলল শাসানি।
বেলেঘাটার ঘটনার সূত্রপাত সকাল সাড়ে ১০টা নাগাদ। ৫১ নম্বর চালপট্টি এলাকার স্থানীয় সিপিএম কর্মী সন্দীপ নট্টের বাড়িতে চড়াও হয়ে তাঁর মা এবং বোনকে মারধরের অভিযোগ উঠেছে তৃণমূলের বিরুদ্ধে। এদিনই বেলেঘাটার রাধামাধব দত্ত গার্ডেন্স লেন এলাকায় আক্রান্ত হয়েছেন সিপিএমের এক মহিলা নেত্রীর পরিবারের সদস্যেরা। অভিযোগ, গণতান্ত্রিক মহিলা সমিতির কলকাতা জেলা কমিটির সদস্য জ্যোৎস্না সুরানার বাড়িতে এদিন চড়াও হয় তৃণমূল সমর্থক একদল যুবক। আক্রান্ত হন তাঁর স্বামী এবং ছেলে। 
বেলেঘাটা কেন্দ্রে সিপিএমের পরাজিত প্রার্থী রাজীব বিশ্বাস বলেন, ‘‘প্রশাসনের সর্বস্তরে অভিযোগ জানিয়েছি। কিন্তু তাতে কোনও ফল হচ্ছে না।’’
শুক্রবার প্রায় দু’ঘণ্টা ধরে প্রাক্তন কাউন্সিলর তথা সিপিএমের মানিকতলা জোনাল কমিটির নেতা মৃণাল রায়চৌধুরীর বাড়িতে তাণ্ডব চালিয়েছিল তৃণমূল। এদিনও তাঁর বাড়ির সামনে জমায়েত করে শাসকদল। ফোনে যোগাযোগ করা হলে মৃণাল বলেন, ‘‘বাড়ির বাইরে বেরোতে পারছি না। দরজা-জানলা বন্ধ করে প্রাণ হাতে নিয়ে বাড়িতে রয়েছি।’’ তৃণমূলের বিরুদ্ধে ওঠা অভিযোগ সম্পর্কে প্রতিক্রিয়া জানতে বিধায়ক পরেশ পালের সঙ্গে যোগাযোগের চেষ্টা করা হয়েছিল। তবে তাঁর ফোন বন্ধ ছিল।